Transitoroof: Makkers nog soek ná polisie vier doodskiet(Argieffoto: Kent Williamson) Vier vermeende transitorowers is in Soweto in Johannesburg doodgeskiet, terwyl nog ses van hul makkers gesoek word. Die transitorooftog het Vrydagmiddag op Nasrec-weg plaasgevind. Volgens lt.kol. Robert Netshiunda, polisiewoordvoerder, is daar op die bestuurder en veiligheidswagte losgebrand en kon die bestuurder daarin slaag om tot by Jukskei-weg te ry voordat die geldwa tot stilstand gekom het. Die transitorowers het die veiligheidswagte van hul selfone en ŉ vuurwapen beroof voordat hulle met ŉ onbekende bedrag kontant op die vlug geslaan het. Die Johannesburgse blitspatrollie is van die transitorooftog in kennis gestel en het vinnig gereageer. “Die beamptes het ŉ wit BMW met vier insittendes, ŉ grys Nissan Navara, ook met vier insittendes, en ŉ wit Toyota Fortuner, met drie insittendes gewaar.” Die verdagtes het op die polisie losgebrand en ŉ skietgeveg het ontstaan. Vier verdagtes is noodlottig gewond terwyl nog een aangekeer is. ŉ Polisiebeampte is ook tydens die voorval gewond en na ŉ hospitaal gehaas vir behandeling. Enigiemand met inligting rakende waar die oorblywende verdagtes hulle bevind, word versoek om hul naaste polisiestasie of Stop Misdaad by 08600 10111 te kontak.